《累约舍弟纯礼以职事未至》
宋代·范纯仁

落叶犹同飞，寒鸟犹并枝。我汝独何负，不得长相随。

偶为细累拘，跬步成天涯。后日更远适，会合信难期。

尚愿家国宁，且作千日离。悠悠百年间，几别颜即衰。

从宦非我志，功名徒自欺。谁言干寸禄，坐使手足违。

逐末背本心，得一万已遗。我汝粗有识，此事良同悲。

安得长洲田，清水稻百畦。将汝入故庐，亲戚坐成围。

幼弟就文史，长兄近砭医。孝谨奉诸宗，祭祀洁四时。

此外逐风月，对酌白酒卮。毕世为善人，不负生育慈。

斯志傥未遂，终为路人嗤。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。